b'\n_START_ARTICLE_\nTritonus\n_START_PARAGRAPH_\nTritonus on musiikillinen intervalli, joka on laadultaan ylinouseva kvartti tai sen enharmoninen vastine, v\xc3\xa4hennetty kvintti. Tritonus on tasavireisess\xc3\xa4 j\xc3\xa4rjestelm\xc3\xa4ss\xc3\xa4 kolmen kokos\xc3\xa4velaskelen suuruinen (tri + tonus). Tritonus esiintyy IV ja VII asteen v\xc3\xa4lill\xc3\xa4 sek\xc3\xa4 duuris\xc3\xa4vellajeissa, ett\xc3\xa4 harmonisessa ja melodisessa mollissa. Luonnollisessa molliasteikossa se on II ja VI asteen v\xc3\xa4lill\xc3\xa4. Tritonus on tasavireisess\xc3\xa4 asteikossa symmetrinen, eli sen k\xc3\xa4\xc3\xa4nteisintervalli on tritonus, mik\xc3\xa4li enharmonisten s\xc3\xa4velten v\xc3\xa4lill\xc3\xa4 ei tehd\xc3\xa4 eroa. Esimerkiksi ylinouseva kvartti F\xe2\x80\x93H on k\xc3\xa4\xc3\xa4nnettyn\xc3\xa4 intervallina v\xc3\xa4hennetty kvintti H\xe2\x80\x93F._NEWLINE_Dissonoivan luonteensa vuoksi tritonusta pidettiin keskiajalla paholaisena musiikissa ("diabolus in musica"), ja sen k\xc3\xa4ytt\xc3\xb6 oli pannassa. Vaikka tritonusta yleisesti pidet\xc3\xa4\xc3\xa4n dissonanssina, on k\xc3\xa4sitys konsonansseista ja dissonansseista muuttunut. Jo 1700-luvulla l\xc3\xa4nsimaisessa musiikissa k\xc3\xa4ytettiin varsinkin kadensseissa s\xc3\xa4\xc3\xa4nn\xc3\xb6llisesti dominanttiseptimisointua, johon sis\xc3\xa4ltyy my\xc3\xb6s tritonus; tosin dissonoivan luonteensa vuoksi sen yleens\xc3\xa4 edellytettiin purkautuvan peruskolmisointuun eli toonikasointuun. Uudemmassa taidemusiikissa tritonus voidaan mielt\xc3\xa4\xc3\xa4 jopa konsonanssiksi._NEWLINE_Monissa metallimusiikin alalajeissa tritonus on merkitt\xc3\xa4v\xc3\xa4ss\xc3\xa4 asemassa nimenomaan dissonanssinsa ja "paholaismaisuutensa" ansiosta. Yhtyeet kuten Sepultura, Mayhem, Black Sabbath, King Crimson, Rush, Slayer, Metallica, Diamond Head ja Nirvana ovat hy\xc3\xb6dynt\xc3\xa4neet tritonusta riffeiss\xc3\xa4\xc3\xa4n._NEWLINE_Huomiota her\xc3\xa4tt\xc3\xa4v\xc3\xa4n ja "r\xc3\xa4ike\xc3\xa4n" luonteensa vuoksi tritonusta k\xc3\xa4ytet\xc3\xa4\xc3\xa4n yleisesti my\xc3\xb6s h\xc3\xa4lytys- ja varoitussignaaleissa. Esimerkiksi paloautojen ja muiden h\xc3\xa4lytysajoneuvojen \xc3\xa4\xc3\xa4nimerkiss\xc3\xa4 vuorottelee usein kaksi tritonuksen p\xc3\xa4\xc3\xa4ss\xc3\xa4 toisistaan olevaa s\xc3\xa4velt\xc3\xa4.'